LATVIJAS REPUBLIKAS 13. SAEIMAS

AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES

**PROTOKOLS Nr. 36**

**2019. gada 23. aprīlī**

Atklāta sēde, sākas plkst. 10.00, beidzas plkst. 10.55

Komisijas sēde notiek Rīgā, Jēkaba ielā 16, komisijas sēžu zālē

Piedalās:

komisijas locekļi: **Juris Rancāns *(komisijas priekšsēdētājs)*, Aldis Blumbergs *(komisijas priekšsēdētāja biedrs)*, Edvīns Šnore *(komisijas sekretārs)*, Jānis Ādamsons, Raimonds Bergmanis, Ivans Klementjevs, Ainars Latkovskis, Mārtiņš Staķis**

**uzaicinātie:**

* Ministru prezidenta parlamentārā sekretāre **Evika Siliņa**
* Finanšu ministrijas Finanšu tirgus politikas departamenta Kredītiestāžu un maksājumu pakalpojumu politikas nodaļas vadītāja - departamenta direktora vietniece **Dina Buse**
* Finanšu ministrijas Finanšu tirgus politikas departamenta Kredītiestāžu un maksājumu pakalpojumu politikas nodaļas juriskonsulte **Vinete Zūkere**
* Finanšu ministrijas Finanšu tirgus politikas departamenta Kredītiestāžu un maksājumu pakalpojumu politikas nodaļas vecākā eksperte **Baiba Zvirgzdiņa**
* Valsts ieņēmumu dienesta Nelegāli iegūtu līdzekļu legalizācijas novēršanas pārvaldes direktore **Agnese Rudzīte**
* Latvijas Bankas Finanšu stabilitātes pārvaldes vadītāja vietnieks **Andris Ņikitins**
* Finanšu un kapitāla tirgus komisijas Atbilstības kontroles departamenta direktores vietnieks **Kristaps Markovskis**
* Noziedzīgi iegūtu līdzekļu legalizācijas novēršanas dienesta priekšniece **Ilze Znotiņa**
* Noziedzīgi iegūtu līdzekļu legalizācijas novēršanas dienesta juriste **Dace Vītola**
* Ekonomikas ministrijas Iekšējā tirgus departamenta Konkurences, tirdzniecības un patērētāju tiesību nodaļas vadītājs **Didzis Brūklītis**
* Ekonomikas ministrijas Iekšējās tirgus departamenta Konkurences, tirdzniecības un patērētāju tiesību nodaļas juriskonsulte **Evita Kudore**
* Iekšlietu ministrijas valsts sekretāra vietnieks **Jānis Bekmanis**
* Iekšlietu ministrijas Informācijas centra Noziedzīgo nodarījumu uzskaites nodaļas vadītāja **Sarmīte Klementjeva**
* Iekšlietu ministrijas Pilsonības un migrācijas lietu pārvaldes priekšnieka vietniekam **Uldis Apsītis**
* Valsts policijas Galvenās kriminālpolicijas Kriminālizlūkošanas vadības pārvaldes 2. nodaļas galvenā inspektore **Nadežda Rozenbaha**
* Valsts policijas Galvenās kriminālpolicijas Kriminālizlūkošanas vadības pārvaldes 1. nodaļas galvenā inspektore **Skaidrīte Trubiņa**
* Tieslietu ministrijas Civiltiesību departamenta Komerctiesību nodaļas juriste **Laima Letiņa**
* Tieslietu ministrijas Nozaru politikas departamenta direktore **Olga Zeile**
* Datu valsts inspekcijas Juridiskās nodaļas vadītāja **Agnese Gaile**
* Finanšu nozares asociācijas juridiskais padomnieks **Edgars Pastars**
* Satversmes aizsardzības biroja amatpersona **Iveta Maura**

**komisijas darbinieki: vecākā konsultante Ieva Barvika, konsultantes Inese Silabriede, Daina Sunepa, konsultants Māris Veinalds**

**Sēdi vada:** komisijaspriekšsēdētājs J.Rancāns

**Protokolē:** D.Sunepa

Darba kārtība:

**J.Rancāns** atklāj sēdi, informē par darba kārtību un iepazīstina ar uzaicinātajām amatpersonām.

1. **Grozījumi Noziedzīgi iegūtu līdzekļu legalizācijas un terorisma finansēšanas novēršanas likumā (Nr.295/Lp13) 1. lasījums.**

**J.Rancāns** dod vārdu Ministru prezidenta parlamentārajai sekretārei E.Siliņai.

**E.Siliņa** informē, ka ar šiem grozījumiem Noziedzīgi iegūtu līdzekļu legalizācijas un terorisma finansēšanas novēršanas likumā (turpmāk arī – NILLTFNL) tiek ieviestas tās normas, kuru pietrūkst Latvijas likumdošanā saistībā ar Eiropas Parlamenta un Padomes Direktīvu (ES)2018/843 (turpmāk – AML V direktīva). Turklāt ir precizētas nepilnības atbilstoši 2018.gada 4.jūlijā Eiropas Padomes *Moneyval* komitejas plenārsēdē apstiprinātajam 5.kārtas ziņojuma par Latvijas noziedzīgi iegūtu līdzekļu legalizācijas un terorisma novēršanas sistēmas efektivitāti secinājumiem, kurš tika publicēts 2018.gada 23.augustā. Tas atbilst Finanšu darījumu darba grupas (FATF) rekomendācijām.

E.Siliņa informē par būtiskākajiem likuma grozījumiem.

Tiek ieviests regulējums, kas nodrošina datu precīzu identifikāciju un pārbaudi. Ņemot vērā, ka šobrīd dati iestādēm tiek pārsūtīti elektroniski un maksājumi tiek digitalizēti, likumā veiktas tehniskas izmaiņas.

Visā likumā vārdi “Kontroles dienests” tiek aizstāti ar vārdiem “Finanšu izlūkošanas dienests” (turpmāk arī – FID).

Ar šiem grozījumiem tiek ieviesti mehānismi, kas labāk palīdzēs identificēt politiski nozīmīgas personas, proti, paredzēts, ka tiks uzlabota minēto amatpersonu datu bāze Valsts ieņēmumu dienestā (turpmāk – VID). Tam budžetā ir paredzēti finanšu līdzekļi. Pārejas noteikumos ir noteikts datums, līdz kuram VID uzlabos datu bāzes.

Kā būtiskas izmaiņas E.Siliņa vērtē likuma papildināšanu ar proliferācijas terminoloģiju saskaņā ar *Moneyval* rekomendāciju.

Tāpat *Moneyval* rosinājusi atteikties no neparasta darījuma jēdziena un turpmāk lietot tikai jēdzienu “aizdomīgs darījums”.

Būtiski grozījumi tiek veikti arī ar to subjektu loka paplašināšanu, kuriem ir pienākums ziņot par noziedzīgi iegūtu līdzekļu legalizācijas jautājumiem. Viens no šiem subjektiem ir maksātnespējas administratori. Līdz ar to tiks nodrošināts, ka ar maksātnespējas procesa starpniecību netiks legalizēti noziedzīgi iegūti līdzekļi. Lai nodrošinātu, ka maksātnespējas administratori pilda NILLTFNL prasības, uzraudzības un kontroles institūcijas pienākumi tiek noteikti biedrībai “Latvijas Sertificēto maksātnespējas procesa administratoru asociācija”, savukārt sankciju piemērošanu pret administratoriem veiks Maksātnespējas kontroles dienests. Par šo grozījumu iespējamas turpmākas diskusijas.

Apjomīgi grozījumi likumprojektā piedāvāti attiecībā uz patiesā labuma guvēju atklāšanu un to, kā Uzņēmumu reģistrs varēs sekmēt tiesībsargājošo iestāžu darbību. Anotācijā ir vērtēts, vai tas atbilst personas datu aizsardzībai, bet, ņemot vērā, ka mērķis ir atklāt noziedzīgus nodarījumus, informācija par patiesā labuma guvējiem var tikt iekļauta publiskajos reģistros. Šobrīd valstī ir aptuveni 1740 augsta riska sabiedrības ar ierobežotu atbildību, kuras vēl nav izpildījušas prasību atklāt patiesā labuma guvējus, tādēļ minētie grozījumi ir ļoti nepieciešami.

Likumprojektā iekļautas arī prasības, kas aizliedz uzturēt anonīmus individuālos seifus kredītiestādēs.

Tiek noteiktas prasības, kā notiek sadarbība ar augsta riska trešajām valstīm un tajās esošajiem klientiem un to, kā veikt šo klientu padziļinātu izpēti.

Likumprojektā tiek piedāvāts arī noteikt prasības nelicencēto uzņēmumu vadībai un darbiniekiem.

Pārejas noteikumos tiek runāts par dažādiem reģistriem un to, kā NILLTFNL subjekti varēs piekļūt informācijai. Likumprojekta izskatīšanas gaitā to var izvērtēt, jo Ministru kabinetā bija dažādi iebildumi.

Nobeigumā E.Siliņa norāda, ka likumprojekts nav jāatzīst par steidzamu.

**J.Rancāns** pateicas par ziņojumu un jautā, vai Finanšu ministrijas pārstāvji vēlas ko piebilst.

**D.Buse** norāda, ka vienlaikus arī Starptautisko un Latvijas Republikas nacionālo sankciju likumā ir jāregulē visi pamatjautājumi, kas saistīti ar proliferāciju. Šodien izskatāmajā likumprojektā paredzēts noteikt, ka likuma subjektam būs jāziņo, ja būs aizdomas par proliferāciju. Finanšu izlūkošanas dienests analizēs saņemto informāciju.

Likumprojektā pastiprinātas prasības attiecībā uz likuma subjektu augstākās vadības vērtējumu, proti, lai subjektiem nebūtu sodāmības.

Paredzēta arī klientu izpētes informācijas apmaiņa starp finanšu iestādēm un kredītiestādēm. Nākotnē to paredzēts attiecināt arī uz citiem likuma subjektiem.

Atbilstoši starptautiskajiem standartiem tiek pilnveidota sistēma ziņošanai par aizdomīgiem gadījumiem.

Lai atvieglotu FID funkciju veikšanu, tiek ieviests papildus instruments – sliekšņa deklarācijas.

Maksātnespējas administratoru sodīšanas funkcija paliek Maksātnespējas kontroles dienesta kompetencē un netiek nodota Latvijas Sertificēto maksātnespējas procesa administratoru asociācijas pārziņā. Finanšu ministrija uzskata, ka jautājums par maksātnespējas administratoriem ir jāsakārto, ņemot vērā, ka viņiem ir pilna informācija par parādnieka mantu un redzami darījumi, tādēļ viņiem ir jānosaka obligāts ziņošanas pienākums.

**J.Rancāns** dod vārdu Latvijas Bankas pārstāvim A.Ņikitinam.

**A.Ņikitins** norāda, ka, lai gan likumprojekts ir izstrādāts atbilstoši AML V direktīvai, tomēr to ir iespējams vēl uzlabot. Tādēļ Latvijas Banka sadarbībā ar Finanšu ministriju jau strādā pie priekšlikumiem uz likumprojekta otro lasījumu.

**J.Rancāns** dod vārdu Finanšu un kapitāla tirgus komisijas (turpmāk – FKTK) pārstāvim K.Markovskim.

**K.Markovskis** informē, ka FKTK atbalsta likumprojekta turpmāko virzību. Uzsver, ka ir svarīgi panākt korelāciju starp šo un Starptautisko un Latvijas Republikas nacionālo sankciju likumu.

**J.Rancāns** dod vārdu Noziedzīgi iegūtu līdzekļu legalizācijas novēršanas dienesta (turpmāk – Kontroles dienests) priekšniecei I.Znotiņai.

**I.Znotiņa** atzīmē, ka likumprojekta izstrādes gaitā Kontroles dienests sniedzis daudzus priekšlikumus. Ierosina likumprojektu virzīt tā, lai tas tiktu pieņemts līdz pavasara sesijas beigām.

**J.Rancāns** dod vārdu Ekonomikas ministrijas pārstāvim D.Brūklītim.

**D.Brūklītis** informē, ka Ekonomikas ministrija likumprojektu atbalsta.

**J.Rancāns** lūdz izteikties Iekšlietu ministrijas pārstāvjus.

**J.Bekmanis** paziņo, ka Iekšlietu ministrija likumprojektu atbalsta. Pievienojas I.Znotiņas ierosinājumam likumu pieņemt līdz šā gada vasarai.

**S.Klementjeva** informē, ka Iekšlietu ministrijas Informācijas centram nav iebildumu pret likumprojektu. Tomēr ir bažas par likuma izpildi no prakstiskās puses, jo likuma subjektu skaits ir ļoti liels – aptuveni 20 tūkstoši, tostarp, gan juridiskās, gan fiziskās personas. Tādēļ ir jārisina jautājums, kā reģistri varēs šīs personas identificēt. Pieļauj, ka būs jāgroza pārejas noteikumi.

**J.Rancāns** lūdz Iekšlietu ministrijas Pilsonības un migrācijas lietu pārvaldes pārstāvja viedokli.

**U.Apsītis** paziņo, ka viņam nav piebilžu.

**J.Rancāns** dod vārdu Valsts policijas pārstāvei.

**N.Rozenbaha** informē, ka Valsts policija konceptuāli atbalsta likumprojektu. Valsts policijas pārstāvji piedalījās likumprojekta izstrādes darba grupās. Cer, ka materiāli, kurus saņems Valsts policija, būs pilnvērtīgi sagatavoti, lai ar tiem varētu ātri strādāt un lietas nosūtīt prokuratūrai.

**J.Rancāns** dod vārdu Tieslietu ministrijas pārstāvei.

**L.Letiņa** paziņo, ka Tieslietu ministrija atbalsta likumprojektu. Uzsver, ka ir svarīgi to pieņemt šajā Saeimas sesijā, lai jau jūlijā varētu sākt lietot praksē gan attiecībā uz praktiskā labuma guvēju noskaidrošanu, gan, lai veicinātu publiskā un privātā sektora sadarbību informācijas atbilstības nodrošināšanā.

**J.Rancāns** dod vārdu Datu valsts inspekcijas pārstāvei.

**D.Gaile** informē, ka Datu valsts inspekcija likumprojektu konceptuāli atbalsta.

**J.Rancāns** aicina deputātus uzdot jautājumus.

**J.Ādamsons** paziņo, ka likumprojektu konceptuāli atbalsta. Tomēr viņam ir daudzi jautājumi.

Lūdz skaidrojumu, kas ir Kontroles dienesta Konsultatīvā padome.

**I.Znotiņa** skaidro, ka Kontroles dienesta Konsultatīvās padomes sastāvs jau šobrīd ir noteikts NILLTFNL 60. pantā, un to nolasa. Informē, ka Konsultatīvās padomes sēde notika šā gada 5.aprīlī, un tajā tika apstiprināts Kontroles dienesta darba pārskats. Konsultatīvajā padomē satiekas publiskā un privātā sektora pārstāvji, lai apspriestu aktuālus jautājumus.

**J.Ādamsons** uzdod jautājumu saistībā ar likumprojekta 78. pantā minēto soda naudas apmēru- 5 000 000 *euro*.

**I.Znotiņa** skaidro, ka minēto sodu var piemērot jebkura no 12 uzraudzības institūcijām.

**D.Buse** atzīmē, ka šis ir maksimālais soda naudas limits, kas pārņemts no IV direktīvas.

**J.Ādamsons** uzskata, ka likumprojekta teksts vietumis ir neveikls, un norāda uz likuma 83.panta pirmajā daļā lietotajiem vārdiem “var ziņot”.

**I.Znotiņa** uzskata, ka būtu nekorekti uzlikt par pienākumu tām fiziskajām un juridiskajām personām, kuras ziņo, noteikt potenciālā pārkāpuma smaguma pakāpi.

**E.Siliņa** informē, ka ir plānots kopīgi ar Saeimas Juridisko biroju vēlreiz izskatīt likumprojekta terminoloģiju, ņemot vērā likumprojekta apjomu.

**J.Ādamsons** interesējas, kā tiks risināts finansējuma jautājums dažādām institūcijām.

**E.Siliņa** atbild, ka daļai institūciju finansējums (kopā 1 391 000 *euro*) jau ir piešķirts esošā budžeta ietvaros, piemēram, saistībā ar nepieciešamajām izmaiņām Uzņēmumu reģistrā. Par finansējumu pārējām institūcijām būs jālemj nākamā gada budžeta ietvaros. Norāda, ka *Moneyval* rekomendācijas ir prioritāras. Turklāt svarīgs ir ne tikai finansējuma jautājums, bet jāņem vērā, ka reģistru izveide prasa apjomīgu darba ieguldījumu.

**D.Buse** attiecībā uz kontroles un uzraudzības institūciju kapacitātes stiprināšanu piebilst, ka ar likumu “Par valsts budžetu 2019. gadam” šogad sistēmai šogad tika piešķirti 7,2 miljoni *euro*, no kuriem lielākā daļa paredzēta izmeklēšanas un FID vajadzībām.

**S.Klementjeva** papildina, ka Informācijas centram ir bažas par likuma izpildi no praktiskās puses. Šobrīd finansējums nav paredzēts, un tas rada problēmas saistībā ar datu izsniegšanu no Sodu reģistra, ņemot vērā, ka likuma subjektu aptuvenais skaits ir 22 000.

**A.Blumbergs** saistībā ar sēdē iepriekš minēto, ka uz likumprojekta otro lasījumu tiek gatavoti priekšlikumi, jautā, vai kaut kas tiks mainīts attiecībā uz maksātnespējas administratoriem un banku likvidatoriem.

**A.Ņikitins** atbild, ka jautājums vēl tiek apspriests ar Finanšu ministriju. Iespējams, ka likuma subjektu loks varētu tikt papildināts ar likvidējamām un maksātnespējīgajām kredītiestādēm.

**A.Latkovskis** paziņo, ka konceptuāli atbalsta likumprojektu. Saistībā ar izskanējušajiem ierosinājumiem likumprojekta skatīšanu Saeimā pabeigt līdz vasarai, aicina iesastītās institūcijas pirms priekšlikumu iesniegšanas likumprojekta otrajam lasījumam vienoties par piedāvātajām redakcijām.

**E.Siliņa** atzīmē, ka šā likumprojekta pieņemšana būs tikai viens no posmiem *Moneyval* rekomendāciju īstenošanā.

**J.Ādamsons** jautā, cik likumos vēl būs jāveic grozījumi.

**D.Buse** paskaidro, ka saistībā ar *Moneyval* rekomendācijām visbūtiskāk ir grozīt Starptautisko un Latvijas Republikas nacionālo sankciju likumu, turklāt šajā sesijā.

**J.Ādamsons** norāda, ka ir virkne likumu, kuros tehniski būs jāmaina Kontroles dienesta nosaukums.

**I.Znotiņa** paskaidro, ka tas tiks darīts vienlaikus ar attiecīgā likuma saturiskajām izmaiņām.

**I.Klementjevs** norāda, ka kopš Latvijas iestāšanās OECD Noziedzīgi iegūtu līdzekļu legalizācijas un terorisma finansēšanas novēršanas likums tiek grozīts vismaz trīs reizes gadā. Ierosina nokopēt kādas ārvalsts likumu.

**D.Buse** norāda, ka Finanšu ministrija līdz šim ir rosinājusi šā likuma grozījumus tad, kad Eiropas Savienībā ir notikušas kādas aktivitātes attiecīgajā jomā, piemēram, pieņemot un pārņemot jaunas direktīvas. Atsevišķi grozījumi bija saistīti ar Finanšu un izlūkošanas dienesta reorganizācijas jautājumu, un tie stājās spēkā 2019. gada 1. janvārī. Turklāt Eiropas Savienības prasības noziedzīgu līdzekļu legalizācijas novēršanas jomā paliek arvien stingrākas.

**I.Znotiņa** piekrīt D.Buses teiktajam un pieļauj, ka nākotnē varētu tikt izstrādāts jauns likums, to nekopējot. Vērš deputātu uzmanību, ka Eiropas Parlaments aktīvi strādā šajā jomā, līdz ar to tas ir jādara arī Latvijai.

**J.Rancāns** aicina atbalstīt likumprojektu pirmajam lasījumam.

*Deputātiem nav iebildumu.*

**J.Rancāns** ierosina lūgt Saeimas Prezidiju likumprojekta izskatīšanu pirmajā lasījumā iekļaut Saeimas šā gada 25.aprīļa sēdes darba kārtībā. Piesakās par referentu Saeimas sēdē.

*Deputātiem nav iebildumu.*

**J.Rancāns** ierosina priekšlikumu iesniegšanas termiņu likumprojekta otrajam lasījumam – piecas dienas.

**J.Ādamsons** ierosina divas nedēļas.

**D.Buse** atbalsta piecu dienu priekšlikumu iesniegšanas termiņu.

*Deputātiem nav iebildumu.*

**LĒMUMS:**

* konceptuāli atbalstīt likumprojektu “Grozījumi Noziedzīgi iegūtu līdzekļu legalizācijas un terorisma finansēšanas novēršanas likumā” (Nr.295/Lp13)un lūgt Saeimas Prezidiju likumprojekta izskatīšanu pirmajā lasījumā iekļaut Saeimas šā gada 25.aprīļa sēdes darba kārtībā;
* lūgt Saeimu noteikt priekšlikumu iesniegšanas termiņu likumprojekta otrajam lasījumam – piecas dienas;
* referents par likumprojektu – J.Rancāns.

1. **Grozījums likumā “Par valsts noslēpumu” (Nr. 293/Lp13) 1. lasījums.**

**J.Rancāns** dod vārdu Ministru prezidenta parlamentārajai sekretārei E.Siliņai.

**E.Siliņa** informē, kādēļ tapis grozījums likumā “Par valsts noslēpumu”.

Likums “Par valsts noslēpumu” paredz, ka pieeja valsts noslēpumam ir atļauta tām personām, kurām saskaņā ar amata (dienesta) pienākumiem vai konkrētu darba (dienesta) uzdevumu ir nepieciešams veikt darbu, kas saistīts ar valsts noslēpuma izmantošanu vai tā aizsardzību.

Vērš uzmanību uz precedentu ar Latvijas Bankas prezidentu. Lai gan likums paredz, ka Latvijas Bankas prezidents var pieprasīt pieeju valsts noslēpumam, nav noteikts, ka tas viņam jādara obligāti, līdz ar to viņam ir izvēles iespēja. Šobrīd Latvijas Bankas prezidentam nav pielaides valsts noslēpumam.

Līdzīga situācija ir arī attiecībā uz FKTK padomes locekļiem, lai FKTK ir tā institūcija, kura krīzes situācijā pieņem lēmumus par kredītiestādēm.

E.Siliņa norāda, ka šodien Saeimas budžeta un finanšu (nodokļu) komisija skata likumprojektu paketē ietilpstošo likumprojektu “Grozījumi Finanšu un kapitāla tirgus komisijas likumā”. Saistībā ar minēto likumprojektu tapis arī likumprojekts “Grozījums likumā “Par valsts noslēpumu””, nosakot, ka FKTK padomes locekļiem ir nepieciešama pielaide valsts noslēpumam, proti, ka tā nav viņu pašu izvēle.

**J.Ādamsons** uzskata, ka attiecīgs grozījums nepieciešams arī attiecībā uz Latvijas Bankas padomes locekļiem.

**E.Siliņa** norāda, ka Latvijas Bankas jautājums ir sensitīvs. Ja deputāti izšķirsies par J.Ādamsona ierosināto grozījumu, būs nepieciešamas izmaiņas arī likumā “Par Latvijas Banku”. Jautājums pārrunāts ar Saeimas Juridisko biroju, kura viedoklis ir, ka, veicot J.Ādamsona ierosināto grozījumu, būtu jāmaina visa likuma redakcija.

E.Siliņa norāda, ka grozījumi likumā “Par Latvijas Banku” ir jāsaskaņo ar Eiropas Centrālo banku. Savukārt tas varētu aizņemt ilgāku laiku.

**J.Rancāns** lūdz Satversmes aizsardzības biroja viedokli.

**I.Maura** informē, ka Satversmes aizsardzības birojs kopumā atbalsta grozījumu likumā “Par valsts noslēpumu”.

Vērš uzmanību, ka likumā “Par valsts noslēpumu” nav noteikts, kādas kategorijas atļauja pieejai valsts noslēpumam ir nepieciešama katram amatam. Uzskata, ka tas būtu jānosaka speciālajos likumos, piemēram, Finanšu un kapitāla tirgus komisijas likumā. Norāda uz iestāžu kompetenci piešķirt noteiktu kategoriju speciālās atļaujas. Atzīmē, ka FKTK padomes locekļiem būs nepieciešami arī sertifikāti darbam ar Eiropas Savienības klasificēto informāciju.

Vērš uzmanību uz likumprojektā norādīto spēkā stāšanās datumu – 2019. gada 1. maijs.

**D.Buse** paskaidro, ka ir plānots, ka grozījumi likumā “Par valsts noslēpumu” stāsies spēkā vienlaikus ar grozījumiem Finanšu un kapitāla tirgus komisijas likumā, jo ir jāparedz FKTK padomes locekļu atlases kārtība.

**E.Siliņa** norāda, ka spēkā stāšanās datums tiks precizēts.

**R.Bergmanis** lūdz Satversmes aizsardzības biroja pārstāves viedokli attiecībā uz iepriekš diskutēto jautājumu par līdzīga grozījuma attiecināšanu uz Latvijas Bankas padomes locekļiem.

**I.Maura** paziņo, ka Satversmes aizsardzības birojs atbalsta šāda grozījuma nepieciešamību, jo jautājums nav noregulēts.

**J.Rancāns** ierosina atbalstīt likumprojektu pirmajam lasījumam un lūgt Saeimas Prezidiju likumprojekta izskatīšanu pirmajā lasījumā iekļaut Saeimas šā gada 25.aprīļa sēdes darba kārtībā.

Ierosina priekšlikumu iesniegšanas termiņu likumprojekta otrajam lasījumam – piecas dienas.

*Deputātiem nav iebildumu.*

**LĒMUMS:**

* konceptuāli atbalstīt likumprojektu **"Grozījums likumā “Par valsts noslēpumu”"** (293/Lp13) un lūgt Saeimas Prezidiju likumprojekta izskatīšanu pirmajā lasījumā iekļaut Saeimas šā gada 25.aprīļa sēdes darba kārtībā;
* lūgt Saeimu noteikt priekšlikumu iesniegšanas termiņu likumprojekta otrajam lasījumam – piecas dienas;
* referents par likumprojektu – J.Rancāns.

J. Rancāns pateicas uzaicinātajām amatpersonām par piedalīšanos un slēdz sēdi.

Komisijas priekšsēdētājs J.Rancāns

Komisijas sekretārs E.Šnore

Protokolētāja D.Sunepa